બાયોલોજીકલ મમ્મી સિવાયની જિંદગીમાં જડતી આવી ભાવભીની મમ્મીઓ શોધવા બહાર આમ નજર દોડાવવાની જરૃર જ નથી. જસ્ટ થિંક, મિત્રોની મમ્મીઓને નામ હોતા નથી! કાઠિયાવાડમાં હોય તો બા કે માસી અને ગુજરાત બાજુ કાકી કે પછી આધુનિક પરિવારોમાં આન્ટી! કેટલી વાર તો ખરેખર આપણને ખ્યાલ જ ના હોય કે આપણી સખી કે ભાઈબંધની મમ્મીનું સાચું નામ શું છે! નાના હોઈએ કે મોટા- ફ્રેન્ડની ઘેર હોઈએ એટલે એના જેટલા જ કે એનાથી વધુ લાડ આપણને મળે! ગરમીમાં મજાના તાજાં ફ્રુટ મિલ્કશેઈક મિત્રની મમ્મી આગ્રહ કરીને પીવડાવે ને જીદ કરી જમવા જ બેસાડી દે! આપણી ધીંગામસ્તીનો કચરો કે બીછાવેલી ગેઈમ્સ એ હસતા મોઢે સાફ કરે ને રોકાઈ જવા કે ફરી આવવાનું વ્હાલ કરે.